Broj: 711-I-982-M-196/22-02-17

Zagreb, 29. travnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Tončice Božić, Davorina Ivanjeka i Aleksandre Jozić-Ileković kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Dragice Jesih, vršiteljice dužnosti ravnatelja Doma zdravlja Zagreb – Istok do 31. ožujka 2022.,** za davanjem mišljenja Povjerenstva, na 169. sjednici, održanoj 29. travnja 2022., daje sljedeće:

**MIŠLJENJE**

**Dana 31. ožujka 2022.g., odnosno u primjerenom roku nakon stupanja ZSSI/21-a na snagu, Dragica Jesih razriješila je okolnosti temeljem kojih bi bila smatrana obveznicom navedenog Zakona, budući da je tada prestala obnašati dužnost vršiteljice dužnosti ravnatelja Doma zdravlja Zagreb – Istok.**

Obrazloženje

Zahtjev za davanjem mišljenja Povjerenstva podnijela je Dragica Jesih, vršiteljica dužnosti ravnatelja Doma zdravlja Zagreb – Istok do 31. ožujka 2022. U knjigama ulazne pošte Povjerenstva zahtjev je zaprimljen 11. travnja 2022. pod poslovnim brojem 711-U-4136-M-196/22-01-2, povodom kojeg se vodi predmet broj M-196/22.

Člankom 3. stavkom 1. podstavkom 65. ZSSI/21-a, propisano je da su ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave obveznici u smislu navedenog Zakona. Uvidom u podatke sudskog registra Trgovačkog suda u Zagrebu utvrđeno je da je Grad Zagreb jedini osnivač ustanove Dom zdravlja Zagreb – Istok te da Jurica Kravaršćan obnaša dužnost ravnatelja od 1. travnja 2022., odnosno da je Dragica Jesih 31. ožujka 2022. prestala obnašati dužnost vršiteljice dužnosti ravnatelja Doma zdravlja Zagreb – Istok.

Člankom 8. stavkom 3. i 4 ZSSI/21-a propisano je da su obveznici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U zahtjevu obveznica navodi da je dana 30. ožujka 2022. prestala biti vršiteljica dužnosti ravnatelja Doma zdravlja Zagreb – Istok, jer od 1. travnja 2022. koristi godišnji odmor te da 6. lipnja 2022. odlazi u mirovinu, slijedom čega traži mišljenje Povjerenstva je li obveznica ZSSI/21-a. Navodi da joj je na edukaciji koju je provodilo Povjerenstvo za obveznike s područja Grada Zagreba na njezin upit napomenuto kako nije obveznica.

Člankom 8. stavkom 1. ZSSI/21-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Sukladno članku 59. stavku 3. ZSSI/21-a osobe koje su prvi put postale obveznici podnošenja imovinske kartice stupanjem na snagu toga Zakona dužne su podnijeti imovinske kartice u roku od 30 dana od dana donošenja pravilnika iz stavka 1. istoga članka.

Člankom 37. Zakona o ustanovama („Narodne novine“, broj 76/93., 29/97., 47/99. i 35/08 i 127/19.) propisano je da je ravnatelj voditelj ustanove koji organizira i vodi rad i poslovanje ustanove, predstavlja i zastupa ustanovu, te poduzima sve pravne radnje u ime i za račun ustanove.

Člankom 43. Zakona o ustanovama propisano je da će se natječaj ponoviti, ako se na raspisani natječaj nitko ne prijavi ili nitko od prijavljenih kandidata ne bude izabran, te da će do imenovanja ravnatelja ustanove na temelju ponovljenog natječaja imenovati vršitelj dužnosti ravnatelja ustanove, ali najduže do godinu dana.

Iako se radi o dužnosti koja se obnaša u kraćem razdoblju, u pravilu do godine dana, Povjerenstvo tumači da vršitelj dužnosti ravnatelja ustanove ima sva prava i ovlasti ravnatelja ustanove imenovanog temeljem provedenog javnog natječaja te da ga upisuje u nadležni sudski registar kao i ravnatelja ustanove.

Naime, vršitelj dužnosti imenuje se kako bi se osigurao nesmetan kontinuitet u radu ustanovu do imenovanja ravnatelja ustanove po redovitoj proceduri u javnom natječaju, pri čemu ne postoje zakonske zapreke da se ista osoba imenuje za vršitelja dužnosti više od jednom te da istu dužnost obnaša i kroz dulje vremensko razdoblje.

Stoga Povjerenstvo zaključuje da je vršitelj dužnosti ravnatelja zdravstvene ustanove obveznik u smislu odredbe članka 3. stavka 1. podstavka 65. ZSSI/21-a, kojeg obvezuju zabrane i ograničenja propisana tim Zakonom, na istovjetan način na koji se na ravnatelja ustanove primjenjuju odredbe tog Zakona.

Međutim, u ovoj situaciji podnositeljica povodom obnašanja dužnosti vršiteljice dužnosti ravnatelja Doma zdravlja Zagreb – Istok danom stupanja na dužnost nije bila obveznica, već je to postala 25. prosinca 2021., odnosno stupanjem na snagu ZSSI/21-a, koji je proširio krug obveznika na ravnatelje zdravstvenih ustanova.

Stoga se radi o zatečenoj obveznici, koja u trenutku prihvaćanja imenovanja na dužnost vršiteljice dužnosti zdravstvene ustanove nije istodobno prihvatila i ograničenja koja su, donošenjem ZSSI/21, kasnije propisana.

S obzirom da je u primjerenom roku nakon navedenog dana razriješena okolnost temeljem koje bi bila smatrana obveznicom, jer je 31. ožujka 2022. prestala obnašati predmetnu dužnost, Povjerenstvo utvrđuje da Dragica Jesih nije obveznica u smislu odredbe članka 3. stavka 1. podstavka 65. ZSSI/21-a te da nije dužna Povjerenstvu podnijeti imovinsku karticu.

Slijedom navedenog Povjerenstvo je dalo mišljenje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Dragica Jesih, putem e-mail adrese
2. Objava na internetskoj stranici Povjerenstva
3. Pismohrana